31998D0575
L 278/35
JURNALUL OFÍCIAL AL UNIUNII EUROPENE
DECIZIA COMISIEI
din 16 septembrie 1998
de stabilire a unei reglementări tehnice comune privind cerințele generale de racordare care se aplică stațiilor mobile destinate să fie utilizate cu rețele publice de telecomunicații celulare numerice faza II, care funcționează în banda GSM 1 800 (a doua ediție)
[notificată cu numărul C(1998) 2721]
(Text cu relevanță pentru SEE)
(98/575/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 98/13/CE a Parlamentului European și a Consiliului din 12 februarie 1998 privind echipamentele terminale și echipamentele de stații terestre de comunicații prin satelit, inclusiv recunoașterea reciprocă a conformității lor (1), în special articolul 7 alineatul (2) a doua liniuță,
întrucât Comisia adoptă măsura care identifică tipul de echipamente terminale de telecomunicații pentru care este necesară o reglementare tehnică comună, precum și declarația aferentă privind domeniul acestei reglementări, în conformitate cu articolul 7 alineatul (2) prima liniuță din Directiva 98/13/CE;
întrucât este necesar să se adopte standarde armonizate corespunzătoare, sau o parte din aceste standarde, de punere în practică a cerințelor esențiale care trebuie transpuse în reglementări tehnice comune;
întrucât pentru a menține accesul pe piață pentru producători este necesar să se prevadă dispoziții tranzitorii privind echipamentele agreate în conformitate cu dispozițiile Deciziei 97/528/CE a Comisiei (2);
întrucât Decizia 97/528/CE se abrogă la sfârșitul perioadei de tranziție;
întrucât propunerea a fost prezentată comitetului de aprobare a echipamentelor de telecomunicații (CAET), în conformitate cu articolul 29 alineatul (2);
întrucât reglementarea tehnică comună prevăzută de prezenta decizie este conformă cu avizul CAET,
ADOPTĂ PREZENTA DECIZIE:
Articolul 1
(1) Prezenta decizie se aplică echipamentelor terminale destinate conectării la o rețea publică de telecomunicații și menționate în standardul armonizat definit la articolul 2 alineatul (1).
(2) Prezenta decizie stabilește o reglementare tehnică comună care acoperă cerințele de acces care se aplică echipamentelor terminale destinate să fie utilizate cu rețelele publice de telecomunicații celulare numerice Faza II care funcționează în banda DCS 1 800, cu o distanțare între căi de 200 kHz și cuprinzând căile de trafic conform principiului AMRT. Prezenta decizie se aplică, de asemenea, și echipamentelor terminale capabile să funcționeze în același timp în benzile de frecvență GSM 900 și GSM 1 800.
Articolul 2
(1) Reglementarea tehnică comună include standardul armonizat care a fost elaborat de organismul de standardizare competent pentru punerea în practică, în măsura posibilului, a cerințelor esențiale menționate la articolul 5 literele (c)-(f) din Directiva 98/13/CEE. Trimiterea la acest standard figurează în anexa I. Părțile standardului care se aplică sunt indicate la anexa II.
(2) Echipamentele terminale menționate de prezenta decizie sunt conforme cu reglementarea tehnică comună menționată la alineatul (1), îndeplinesc cerințele esențiale prevăzute la articolul 5 literele (a) și (b) din Directiva 98/13/CE și îndeplinesc cerințele altor directive aplicabile, în special ale Directivelor 73/23/CEE (3) și 89/336/CEE (4) ale Consiliului.
Articolul 3
Organismele notificate desemnate pentru a duce la bun sfârșit procedurile menționate la articolul 10 din Directiva 98/13/CE folosesc sau garantează folosirea, privind echipamentele terminale cuprinse la articolul 1 alineatul (1) din prezenta decizie, a elementelor aplicabile ale standardului armonizat menționat la articolul 2 alineatul (1), după intrarea în vigoare a prezentei decizii.
Articolul 4
(1) Decizia 97/528/CE se abrogă la trei luni de la intrarea în vigoare a prezentei decizii.
(2) Echipamentele terminale avizate în conformitate cu Decizia 97/528/CE pot continua să fie introduse pe piață și puse în funcțiune, cu condiția ca această aprobare să nu fie acordată la mai mult de trei luni de la intrarea în vigoare a prezentei decizii.
Articolul 5
Prezenta decizie se adresează statelor membre.
Adoptată la Bruxelles, 16 septembrie 1998.